CELEX: 32021D1427
Language: el
Date: 2021-05-21 00:00:00
Title: Εκτελεστική απόφαση (ΕΕ) 2021/1427 της Επιτροπής της 21ης Μαΐου 2021 σχετικά με πιλοτικό έργο για την εφαρμογή των διατάξεων διοικητικής συνεργασίας που αφορούν τις αρνήσεις χορήγησης αδειών οι οποίες καθορίζονται στην οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου μέσω του συστήματος πληροφόρησης για την εσωτερική αγορά (Κείμενο που παρουσιάζει ενδιαφέρον για τον ΕΟΧ)

1.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 307/20
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1427 ΤΗΣ ΕΠΙΤΡΟΠΗΣ
         της 21ης Μαΐου 2021
         σχετικά με πιλοτικό έργο για την εφαρμογή των διατάξεων διοικητικής συνεργασίας που αφορούν τις αρνήσεις χορήγησης αδειών οι οποίες καθορίζονται στην οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου μέσω του συστήματος πληροφόρησης για την εσωτερική αγορά
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1024/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τη διοικητική συνεργασία μέσω του Συστήματος Πληροφόρησης για την εσωτερική αγορά και την κατάργηση της απόφασης 2008/49/ΕΚ («κανονισμός ΙΜΙ») (1), και ιδίως το άρθρο 4 παράγραφος 1,
         Εκτιμώντας τα ακόλουθα:
         
                     (1)
                  
                  
                     Το σύστημα πληροφόρησης για την εσωτερική αγορά («ΙΜΙ»), το οποίο θεσπίστηκε με τον κανονισμό (ΕΕ) αριθ. 1024/2012, είναι μια εφαρμογή λογισμικού με πρόσβαση μέσω του διαδικτύου που έχει αναπτύξει η Επιτροπή σε συνεργασία με τα κράτη μέλη, με στόχο να βοηθήσει τα κράτη μέλη να συμμορφωθούν με τις απαιτήσεις ανταλλαγής πληροφοριών οι οποίες καθορίζονται στις πράξεις της Ένωσης, παρέχοντας έναν κεντρικό μηχανισμό επικοινωνίας που διευκολύνει τη διασυνοριακή ανταλλαγή πληροφοριών και την αμοιβαία συνδρομή.
                  
               
                     (2)
                  
                  
                     Το άρθρο 4 παράγραφος 1 του κανονισμού (ΕΕ) αριθ. 1024/2012 προβλέπει ότι η Επιτροπή εκτελεί πιλοτικά έργα προκειμένου να αξιολογήσει την αποτελεσματικότητα του ΙΜΙ όσον αφορά την εφαρμογή των διατάξεων διοικητικής συνεργασίας σε πράξεις της Ένωσης που δεν απαριθμούνται στο παράρτημα του εν λόγω κανονισμού.
                  
               
                     (3)
                  
                  
                     Η οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου (2) προβλέπει τη διοικητική συνεργασία μεταξύ των κρατών μελών όσον αφορά τους ελέγχους σχετικά με την απόκτηση και κατοχή πυροβόλων όπλων. Το άρθρο 18 της οδηγίας απαιτεί από την Επιτροπή να θεσπίσει λεπτομερείς διευθετήσεις για τη συστηματική ανταλλαγή, με ηλεκτρονικά μέσα, των πληροφοριών που αναφέρονται στο εν λόγω άρθρο. Η Επιτροπή εξέδωσε τον κατ’ εξουσιοδότηση κανονισμό (ΕΕ) 2021/1423 (3) σχετικά με τον καθορισμό λεπτομερών διευθετήσεων για τη συστηματική ανταλλαγή των πληροφοριών που αναφέρονται στην παράγραφο 4 του εν λόγω άρθρου οι οποίες συνδέονται με τις αρνήσεις χορήγησης αδειών. To ΙΜΙ θα μπορούσε να αποτελέσει αποτελεσματικό εργαλείο για την εφαρμογή των διατάξεων διοικητικής συνεργασίας που εμπίπτουν στο πεδίο εφαρμογής του εν λόγω κατ’ εξουσιοδότηση κανονισμού. Οι εν λόγω διατάξεις διοικητικής συνεργασίας θα πρέπει, συνεπώς, να αποτελέσουν αντικείμενο πιλοτικού έργου σύμφωνα με το άρθρο 4 του κανονισμού (ΕΕ) αριθ. 1024/2012.
                  
               
                     (4)
                  
                  
                     To ΙΜΙ θα πρέπει να παρέχει την τεχνική δυνατότητα, συμπεριλαμβανομένης της δημιουργίας αποθετηρίου, ώστε να μπορούν οι αρμόδιες αρχές των κρατών μελών να ανταποκρίνονται στις υποχρεώσεις τους που ορίζονται στον κατ’ εξουσιοδότηση κανονισμό (ΕΕ) 2021/1423.
                  
               
                     (5)
                  
                  
                     To ΙΜΙ θα πρέπει να διευκολύνει τη διοικητική συνεργασία μεταξύ των αρχών των κρατών μελών, παρέχοντάς τους τη δυνατότητα να πραγματοποιούν αναζητήσεις στο αποθετήριο ΙΜΙ προκειμένου να ελέγχουν κατά πόσον ένα συγκεκριμένο άτομο έχει αποκλειστεί από την απόκτηση ή κατοχή πυροβόλου όπλου. Προκειμένου να γίνονται σεβαστά τα δικαιώματα προστασίας των δεδομένων των προσώπων για τα οποία καταγράφονται δεδομένα στο αποθετήριο, οι εθνικές αρχές θα πρέπει να μπορούν να συμβουλεύονται μόνο πληροφορίες που αφορούν ένα συγκεκριμένο άτομο. Δεν θα πρέπει να μπορούν να πραγματοποιούν αναζήτηση με βάση άλλα κριτήρια, για παράδειγμα όλες τις αρνήσεις για ένα συγκεκριμένο χρονικό διάστημα ή για ένα συγκεκριμένο κράτος μέλος.
                  
               
                     (6)
                  
                  
                     Για να εξασφαλιστεί ότι τα δεδομένα προσωπικού χαρακτήρα που ανταλλάσσονται στο πλαίσιο του πιλοτικού έργου κλειδώνονται από τη στιγμή που δεν είναι πλέον απαραίτητα, σύμφωνα με το άρθρο 14 του κανονισμού (ΕΕ) αριθ. 1024/2012, θα πρέπει να καθίσταται σαφής η ημερομηνία κατά την οποία τα δεδομένα αυτά, για τους σκοπούς του εν λόγω άρθρου, θα θεωρείται ότι δεν είναι πλέον απαραίτητα. Η εν λόγω ημερομηνία θα πρέπει να αντιστοιχεί στην ημερομηνία που καθορίζεται σύμφωνα με το άρθρο 5 του κατ’ εξουσιοδότηση κανονισμού (ΕΕ) 2021/1423 ως η ημερομηνία κατά την οποία οι πληροφορίες που αφορούν την απόφαση άρνησης παύουν να είναι προσβάσιμες στο ΙΜΙ. Είναι επίσης σκόπιμο να διευκρινιστεί ότι, από τη στιγμή που τα δεδομένα κλειδώνονται, θα πρέπει να διαγράφονται αυτόματα από το ΙΜΙ τρία χρόνια αργότερα, χωρίς να απαιτείται επίσημη περάτωση.
                  
               
                     (7)
                  
                  
                     Σύμφωνα με το άρθρο 4 παράγραφος 2 του κανονισμού (ΕΕ) αριθ. 1024/2012, η Επιτροπή πρέπει να υποβάλει αξιολόγηση των αποτελεσμάτων του πιλοτικού έργου στο Ευρωπαϊκό Κοινοβούλιο και στο Συμβούλιο. Είναι σκόπιμο να καθοριστεί η ημερομηνία έως την οποία θα πρέπει να υποβληθεί η εν λόγω αξιολόγηση.
                  
               
                     (8)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 24 του κανονισμού (ΕΕ) αριθ. 1024/2012,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Το πιλοτικό έργο
            Το άρθρο 18 παράγραφος 4 της οδηγίας (ΕΕ) 2021/555, στον βαθμό που η ανταλλαγή των πληροφοριών που αναφέρονται στην εν λόγω παράγραφο εμπίπτει στο πεδίο εφαρμογής του κατ’ εξουσιοδότηση κανονισμού (ΕΕ) 2021/1423, αποτελεί αντικείμενο πιλοτικού έργου για την εφαρμογή των διατάξεων διοικητικής συνεργασίας που ορίζονται στην εν λόγω παράγραφο, όπως ορίζεται αναλυτικότερα στον εν λόγω κατ’ εξουσιοδότηση κανονισμό, μέσω του συστήματος πληροφόρησης για την εσωτερική αγορά («IMI»).
         
         
            Άρθρο 2
            Αρμόδιες αρχές
            Για τους σκοπούς του πιλοτικού έργου, αρμόδιες θεωρούνται οι εθνικές αρχές που αναφέρονται στο άρθρο 18 παράγραφος 3 της οδηγίας (ΕΕ) 2021/555.
         
         
            Άρθρο 3
            Διοικητική συνεργασία μεταξύ των αρμόδιων αρχών
            Για τους σκοπούς του πιλοτικού έργου, το ΙΜΙ προσφέρει την ακόλουθη λειτουργία:
            
                        α)
                     
                     
                        αποθετήριο για την αποθήκευση και την ανταλλαγή πληροφοριών σχετικά με τις αρνήσεις σύμφωνα με τον κατ’ εξουσιοδότηση κανονισμό (ΕΕ) 2021/1423·
                     
                  
                        β)
                     
                     
                        δυνατότητα αναζήτησης η οποία επιτρέπει στις αρμόδιες αρχές να πραγματοποιούν αναζήτηση στο αποθετήριο προκειμένου να ελέγχουν αν περιέχει πληροφορίες σχετικά με αρνήσεις για ένα συγκεκριμένο άτομο·
                     
                  
                        γ)
                     
                     
                        δυνατότητα η οποία επιτρέπει τη διαγραφή και την επικαιροποίηση καταχωρίσεων σύμφωνα με το άρθρο 4 του κατ’ εξουσιοδότηση κανονισμού (ΕΕ) 2021/1423·
                     
                  
                        δ)
                     
                     
                        σύστημα για την αποστολή τακτικών ηλεκτρονικών μηνυμάτων υπενθύμισης στις αρμόδιες αρχές με σκοπό να τους υπενθυμίσουν την επανεξέταση ορισμένων καταχωρίσεων σύμφωνα με το άρθρο 4 του κατ’ εξουσιοδότηση κανονισμού (ΕΕ) 2021/1423.
                     
                  
         
            Άρθρο 4
            Διατήρηση δεδομένων προσωπικού χαρακτήρα
            Για τους σκοπούς του κλειδώματος των δεδομένων προσωπικού χαρακτήρα, σύμφωνα με το άρθρο 14 του κανονισμού (ΕΕ) αριθ. 1024/2012, τα οποία έχουν αποθηκευτεί στο αποθετήριο και έχουν κοινοποιηθεί στο πλαίσιο πιλοτικού έργου, η ημερομηνία η οποία πρέπει να θεωρείται ως η ημερομηνία, σε σχέση με κάθε απόφαση άρνησης, έπειτα από την οποία τα δεδομένα προσωπικού χαρακτήρα δεν είναι πλέον απαραίτητο να αποθηκεύονται και να κοινοποιούνται με τον τρόπο αυτό, είναι η ημερομηνία κατά την οποία, σύμφωνα με το άρθρο 5 του κατ’ εξουσιοδότηση κανονισμού (ΕΕ) 2021/1423, οι πληροφορίες σχετικά με την εν λόγω απόφαση άρνησης παύουν να είναι προσβάσιμες. Τα κλειδωμένα δεδομένα διαγράφονται αυτόματα από το ΙΜΙ μετά την παρέλευση τριών ετών από την ημερομηνία κλειδώματος των δεδομένων.
         
         
            Άρθρο 5
            Παρακολούθηση και υποβολή εκθέσεων
            Η Επιτροπή παρέχει στα κράτη μέλη στατιστικά στοιχεία σχετικά με τον αριθμό των καταχωρίσεων στο αποθετήριο. Τα εν λόγω στοιχεία δεν περιλαμβάνουν πληροφορίες σχετικά με μεμονωμένες αποφάσεις άρνησης.
         
         
            Άρθρο 6
            Αξιολόγηση
            Η αξιολόγηση των αποτελεσμάτων του πιλοτικού έργου που απαιτείται σύμφωνα με το άρθρο 4 παράγραφος 2 του κανονισμού (ΕΕ) αριθ. 1024/2012 υποβάλλεται στο Ευρωπαϊκό Κοινοβούλιο και στο Συμβούλιο έως την/τις [… ΕΕ: να προστεθεί η ημερομηνία τρία έτη μετά την έναρξη ισχύος της παρούσας απόφασης
               ].
            
         
         
            Άρθρο 7
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 21 Μαΐου 2021.
            
               
                  Για την Επιτροπή
               
               
                  H Πρόεδρος
               
               Ursula VON DER LEYEN
            
         
         
            (1)  ΕΕ L 316 της 14.11.2012, σ. 1.
         
            (2)  Οδηγία (ΕΕ) 2021/555 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, σχετικά με τον έλεγχο της απόκτησης και της κατοχής όπλων (ΕΕ L 115 της 6.4.2021, σ. 1).
         
            (3)  Κατ’ εξουσιοδότηση κανονισμός (ΕΕ) 2021/1423 της Επιτροπής, της 21ης Μαΐου 2021, για τον καθορισμό των λεπτομερών ρυθμίσεων δυνάμει της οδηγίας (ΕΕ) 2021/555 του Ευρωπαϊκού Κοινοβουλίου και του Συμβουλίου για τη συστηματική ανταλλαγή, με ηλεκτρονικά μέσα, πληροφοριών σχετικά με τις αρνήσεις χορήγησης αδειών για την απόκτηση και την κατοχή ορισμένων πυροβόλων όπλων (βλέπε σελίδα 3 της παρούσας Επίσημης Εφημερίδας).